Document ID: 32005D0869

KOMISJONI OTSUS,
2. detsember 2005,
millega muudetakse otsust 2005/62/EÜ seoses üleminekuaja pikendamisega Küprose jaoks
(teatavaks tehtud numbri K(2005) 4630 all)
(Ainult kreekakeelne tekst on autentne)
(2005/869/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 3. oktoobri 2002. aasta määrust (EÜ) nr 1774/2002, milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad, (1) eriti selle artikli 24 lõiget 6 ja artikli 32 lõiget 1,
ning arvestades järgmist:
(1)
Komisjoni 27. jaanuari 2005. aasta otsusega, milles sätestatakse üleminekumeetmed, mida Küpros peab kohaldama Euroopa Parlamendi ja nõukogu määruse (EÜ) nr 1774/2002 kohase loomsete kõrvalsaaduste kohapealse põletamise või matmise suhtes, (2) nähakse ette üleminekuaeg, mis lõpeb 1. novembril 2005. Üleminekuaja eesmärk oli anda Küprosele aega loomsete kõrvalsaaduste kogumise ja kõrvaldamise kava loomiseks.
(2)
Küpros on nüüd komisjonile teatanud, et 1. novembriks 2005 ei ole tal toimivat kogumis- ja kõrvaldamiskava, ning palunud komisjonil pikendada kehtivat üleminekuaega järgnevaks 14 kuuks. Küpros on siiski märkinud, et ta võib olla valmis kõnealuse kava rakendamiseks nimetatud üleminekuaja jooksul või isegi enne selle lõppu.
(3)
Seetõttu on vaja pikendada otsuses 2005/62/EÜ sätestatud üleminekumeetmete kehtivust veel täiendavaks ajavahemikuks.
(4)
Küpros peaks komisjoni regulaarselt teavitama tehtud edusammudest, sealhulgas tehtud töödest, lõpetamist vajavatest töödest ja suuremate tööde lõpetamise ajakavadest. Komisjon kavatseb jätkuvalt hoolikalt jälgida olukorda Küprosel.
(5)
Küpros on võtnud kohustuse jätkata pikendatud üleminekuaja jooksul meetmete võtmist, mis on vajalikud inimeste või loomade tervise ning keskkonna ohtuseadmise vältimiseks vastavalt komisjoni 12. mai 2003. aasta määrusele (EÜ) nr 811/2003 Euroopa Parlamendi ja nõukogu määruse (EÜ) nr 1774/2002 rakendamise kohta kalade liigisisese ringlussevõtu keelu, loomsete kõrvalsaaduste matmise ja põletamise ning teatavate üleminekumeetmete osas. (3)
(6)
Seetõttu tuleks otsust 2005/62/EÜ vastavalt muuta.
(7)
Käesolevas otsuses sätestatud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2005/62/EÜ muudetakse järgmiselt:
1.
Artikli 1 lõikes 1 asendatakse kuupäev “1. november 2005” kuupäevaga “1. jaanuar 2007”.
2.
Artikli 2 teine lause asendatakse järgmise tekstiga:
“Küpros esitab komisjonile ja teistele liikmesriikidele korrapäraselt aruandeid kõrvaldamissüsteemi loomisel tehtud edusammudest: 1. veebruaril 2006, 1. mail 2006, 1. augustil 2006 ja 1. novembril 2006.”
3.
Artikkel 3 asendatakse järgmisega:
“Artikkel 3
Käesolevat otsust kohaldatakse 1. jaanuarist 2005 kuni 1. jaanuarini 2007.”
Artikkel 2
Käesolevat otsust kohaldatakse alates 1. novembrist 2005.
Artikkel 3
Käesolev otsus on adresseeritud Küprose Vabariigile.
Brüssel, 2. detsember 2005

Labels: 1
17
20
18
15